Duri (drama)

Duri adalah sebuah siri drama televisyen Malaysia 2012 arahan Fairuz Loy, dibintangi Shera Aiyob, Afiq Muiz, Izzue Islam dan Marissa Yasmin. Siri drama ini mula bersiaran di Slot Primawara, Astro Prima pada 12 Disember 2012.

Sinopsis
Ia mengisahkan kekuatan di jiwa Nur Amalsufi (Sufi) yang ditinggalkan oleh kekasihnya, Hazim Fikri. Kekentalan jiwanya bertukar sakit hati yang parah di mana bagaikan ada duri yang sentiasa mencucuk-cucuk sekeping hatinya. Sufi sentiasa berada dalam kesakitan selagi 'dendam' tidak terlunas. Dendam apabila bukan sahaja ditinggalkan oleh Hazim tetapi Durrah iaitu ibu Hazim telah menjadi punca ibunya koma sehingga menemui ajal.

Bermula kisah yang tragis itu, dan apabila peluang terhidang di hadapan mata, dia tidak pernah menoleh ke belakang lagi. Adiknya Nur Adamnuri (Nuri) yang terpisah sejak kecil kerana dibela oleh ibu tiri mereka rupanya sedang asyik asyik bercinta dengan Muzaffar Zaman iaitu abang kepada bekas kekasihnya.

Suatu hari, Nuri melarikan diri daripada majlis perkahwinan yang dirancang dan diketahui oleh umum demi mengejar cita-citanya di luar negara.

Fathurrahman buntu dan berasa malu dengan sikap anak bongsunya, meminta pertolongan Sufi untuk menjadi pengantin kepada Muzaffar. Sufi dengan rela hati bersetuju demi melunaskan dendamnya terhadap Durrah. Sufi merancang untuk menyakiti perasaan Durrah dan akan berpisah dengan Muzaffar sebelum Nuri pulang ke tanah air.

Perancangan demi perancangannya sememangnya semakin mudah apabila Muzaffar meninggalkannya untuk mencari Nuri setelah beberapa hari mereka bernikah. Ketiadaan Muzhaffar membolehkannya bekerja dengan bapa mertuanya, Hasif. Kelicikan Sufi menyebabkan bapa mentuanya jatuh cinta padanya. Durrah pula lumpuh dan hanya berkerusi roda. Masalah tidak disengajakannya, Hasif dan Durrah juga bercerai talak tiga.

Namun, Sufi masih tidak puas. Dia merancang untuk punya anak pula dengan Muzaffar demi adanya keturunan keluarga Durrah dari warisan keluarganya yang dihina oleh Durrah dahulu. Kepulangan Muzhaffar tanpa Nuri buat hati Sufi menjadi nakal. Dia cuba goda suaminya dalam diam hingga Muzaffar jatuh cinta padanya. Muzaffar yang berasa keseorangan dan kian jauh dari Nuri mudah terpesona. Muzaffar mula membandingkan dua beradik itu dan lama-kelamaan hatinya pula terpikat dengan Sufi.

Keadaan menjadi genting apabila Sufi disahkan hamil dan dalam masa yang sama Nuri pulang ke tanah air untuk memiliki semula kekasih hatinya, Muzaffar. Muzaffar serba-salah dan Sufi juga serba tak kena kerana dia sayangkan adiknya, Nuri. Dalam waktu sama, bibit-bibit cintanya terhadap suaminya mula tercipta tanpa sedar.
Pelakon
Pelakon utama
 Shera Aiyob sebagai Nur Amalsufi (Suri)
 Afiq Muiz sebagai Muzaffar Zaman
 Izzue Islam sebagai Hazim Fikri
 Marissa Yasmin sebagai Durrah

Pelakon pembantu
 Sharifah Sakinah sebagai Nur Adamnuri (Nuri)
 Hafidzuddin Fazil sebagai Hasif
 Norlia Ghani sebagai Rubiah 
 Fathil Dani sebagai Fathurrahman

Rujukan
Kategori:Drama adaptasi novel di Malaysia
Kategori:Drama Melayu 2012